Met ’n kopliggie, ’n plakkaat op die rug, slaapsak en ’n tentjie gaan hy die pad met sy stapkierie vat.
Vir dié poging om die gesprek oor die kwessie oor die kontinent heen aan die gang te kry, het hy reeds 43 pare stapskoene geborg gekry.
Die wapad is vir die volgende tien jaar sy woning. Thato Molosankwe (40) eet hier uit ’n rooi kosblikkie op die N8 tussen Bloemfontein en Lesotho. Foto: Mlungisi Louw
“Ek het reeds op Mandeladag op 18 Julie uit Kaapstad gestap en het meer as 1 000 km vir die saak agter die rug. Ek het in my tentjie langs die N1 of in polisiekantore geslaap. ’n Borg sorg dat ek genoeg geld vir kos het en naweke in gastehuise kan slaap.
“Ek wil vir mans vra om pa’s te probeer wees vir kinders wat aan die hoof van huishoudings moet staan, of waar daar nie ’n pa by ’n huisgesin is nie.”
Hy meen al die probleme oor ’n gebrek aan opleiding en onderwys en die gebrek aan dienslewering sal verdwyn as morele waardes herstel word.
“Moenie selfsugtig wees nie. Moeder Teresa het gesê as jy nie kans sien om vir 100 mense te sorg nie, sorg dan vir een.’
“Geestelike leiers het vir my kom bid,” het Molosankwe vertel terwyl hy op die N8 buite Bloemfontein op pad na Lesotho vis geëet het uit ’n rooi kosblik.
Hy sê tot Sisi Ntombela, Vrystaatse premier, en haar LUR vir gesondheid, Montsheng Tsiu, het vir hom R4 000 se behandeling teen siektes in die Pelonomi-hospitaal in Bloemfontein gratis gegee. Dit is om seker te maak dat hy nie dodelike siektes langs die pad opdoen nie.
“Ek sal 50 jaar oud wees as ek dié projek voltooi het. Ek gee tien jaar van my lewe en my seuntjie, Moeteledipele (4), wat leier beteken, sal teen daardie tyd 14 jaar oud wees.”